钦定古今图书集成/历象汇编/庶征典/第165卷 > 吴
## 钦定古今图书集成/历象汇编/庶征典/第165卷 > 吴

### 大帝黄武五年凤凰见

按：《吴志孙权传》：“黄武五年，仓梧言凤凰见。”

### 太元二年有鹊巢南阳王帆樯

按《吴志孙权传》不载。　按《宋书五行志》，“太元二年正
月，封前太子和为南阳王，遣之长沙，有鹊巢其帆樯。
和故宫僚闻之，皆忧惨，以为樯末倾危，非久安之象。
是后果不得其死。”

### 废帝建兴二年大鸟见于春申

按《吴志孙亮传》：“建兴二年十一月，有大鸟五见于春
申，明年改元。”

按：《宋书五行志》：建兴二年十一月，大鸟五见于春申，
吴人以为凤皇，明年改元为五凤。汉桓帝时有五色
大鸟。司马彪云：“政治衰缺，无以致凤，乃羽虫孽耳。”孙
亮未有德政，孙峻骄暴方甚，此与桓帝同事也。按《瑞
应图》，大鸟似凤而为孽者非一，疑皆是也。

### 景帝永安三年赤乌见

按《吴志孙休传》：“永安三年春三月，西陵言赤乌见。”

### 乌程侯建衡三年凤凰集

按：《吴志孙皓传》建衡三年，“西苑言凤凰集，改明年元。”